ΓΡΑΠΤΗ ΕΡΩΤΗΣΗ E-2293/96 υποβολή: Martina Gredler (ELDR) προς την Επιτροπή (27 Αυγούστου 1996)

Θέμα: Αντοχή στην πενικιλλίνη μέσω γενετικώς τροποποιημένου αραβοσίτου

Η χρήση του γενετικώς τροποποιημένου αραβοσίτου ενδέχεται να προκαλέσει τη μεταφορά της αντοχής στην αμπικιλλίνη. Είναι συνεπώς, πιθανό με την εκ διασταυρώσεως αντοχή σε άλλες πενικιλλίνες να δημιουργηθεί μια εντελώς διαφορετική κατάσταση όσον αφορά την αντιμετώπιση μολύνσεων κατά τη θεραπεία ενός ασθενούς. Η χρήση αντιβιοτικών κατά την εκτροφή και πάχυνση των ζώων και η επακόλουθη αυξανόμενη αντοχή συντελούν στο συνεχή περιορισμό της επιλογής των αποτελεσματικών αυτών φαρμάκων για θεραπευτική χρήση. Στα κέντρα εντατικής παρακολούθησης η κατάσταση αυτή προκαλεί μολυσματικές περιπλοκές που δεν είναι δυνατόν να αντιμετωπισθούν, και, εν συνεχεία, ενδέχεται να προκαλέσει το θάνατο των ασθενών.

Διαθέτει η Επιτροπή μελέτες στις οποίες εκθέτονται οι κίνδυνοι που συνεπάγεται ο γενετικώς τροποποιημένος αραβόσιτος και ιδίως τα ζητήματα υγείας;

Ποιές είναι οι συνέπειες για την ανθρώπινη υγεία και τις θεραπευτικές δυνατότητες εκ μέρους των ιατρών της αντοχής στα αντιβιοτικά που προκαλούν τα γενετικώς τροποποιημένα τρόφιμα; Θα μπορούσε, με τον τρόπο αυτό, να προκληθεί η αυξανόμενη εμφάνιση ανεξέλεγκτων μολυσματικών νόσων;

Ποιά άλλα γενετικώς τροποποιημένα προϊόντα παρουσιάζουν τους ίδιους κινδύνους;

Δεν οδηγεί η μεγαλύτερη αντοχή σε παρασιτοκτόνα στην αυξανόμενη χρήση τους; Ποιές είναι οι επιπτώσεις της αυξανόμενης χρήσης τους στην υγεία των καταναλωτών;

Απάντηση της κ. Bjerregaard εξ ονόματος της Επιτροπής (18 Νοεμβρίου 1996)

Δυνάμει της οδηγίας 90/220/ΕΟΚ ((ΕΕ αριθ. L 117, 8.5.1990. )) τα κράτη μέλη μεριμνούν ώστε να ληφθούν όλα τα απαραίτητα μέτρα προκειμένου να αποφευχθούν οι επιβλαβείς επιπτώσις στην ανθρώπινη υγεία και το περιβάλλον από την ενδεχόμενη εμπορική διάθεση γενετικώς τροποποιημένων οργανισμών. Στο πλαίσιο αυτό κάθε αιτών που ζητεί έγκριση για διάθεση στην αγορά προϊόντος το οποίο περιέχει γενετικώς τροποποιημένους οργανισμούς είναι υποχρεωμένος να παράσχει όλες τις απαραίτητες πληροφορίες προκειμένου να αξιολογηθούν ενδεχόμενοι κίνδυνοι που συνεπάγεται το προϊόν για την ανθρώπινη υγεία και το περιβάλλον.

Η Επιτροπή έχει λάβει γνωστοποίηση για τη διάθεση στην αγορά γενετικώς τροποποιημένου αραβοσίτου που περιέχει μη εκφρασμένο γονίδιο αντίστασης στην αμπικιλίνη. Το θέμα των ενδεχόμενων αρνητικών επιπτώσεων στην υγεία των ανθρώπων και των ζώων από την εισαγωγή του γονιδίου αντίστασης στην αμπικιλίνη έχει υποβληθεί προς εξέταση από την Επιτροπή στις επιστημονικές επιτροπές ειδών διατροφής για τον άνθρωπο και ζωοτροφών.

Επί του παρόντος, η πιθανότητα ανάπτυξης αντίστασης στο αντιβιοτικό λόγω γενετικώς τροποποιημένων τροφίμων και οι ενδεχόμενες επιπτώσεις στην ανθρώπινη υγεία και τις θεραπευτικές δυνατότητες των ιατρών από τα τρόφιμα αυτά αξιολογούνται κατά περίπτωση σύμφωνα με τις απαιτήσεις της οδηγίας 90/220/ΕΟΚ και δεν μπορούν να διατυπωθούν γενικά.

Η Επιτροπή πρότεινε κανονισμό για τα νέα τρόφιμα και τα νέα συστατικά τροφίμων ((COM(92) 295 7 τροποποιημένες προτάσεις, COM(93) 631 και COM(96) 229. )) που προβλέπει γενική αποτίμηση των κινδύνων για όλα τα νέα τρόφιμα. Κάθε νέο τρόφιμο αξιολογείται χωριστά. Για τις περιπτώσεις που κρίνεται απαραίτητο διενεργείται αναλυτική αξιολόγηση εκ μέρους της επιστημονικής επιτροπής για τα τρόφιμα εφόσον κρίνεται απαραίτητο.

Οπως εξήγησε η Επιτροπή απαντώντας στη γραπτή ερώτηση Ε - 2292/96 του Αξιοτίμου Μέλους ((βλέπε σελίδα 25. )) η χρήση της σύγχρονης βιοτεχνολογίας δεν οδηγεί απαραίτητα στην αύξηση της αντίστασης στα ζιζανιοκτόνα. Επιπλέον, δυνάμει της οδηγίας 91/414/ΕΟΚ ((ΕΕ αριθ. L 230, 19.8.1991. )), στα προϊόντα φυτοπροστασίας χορηγείται άδεια μόνο εφόσον δεν υπάρχουν αρνητικές επιπτώσεις στην ανθρώπινη υγεία, άμεσα ή έμμεσα, ενώ προβλέπεται δυνατότητα ακύρωσης της σχετικής άδειας εφόσον θεωρηθεί πιθανόν να εμφανιστούν ανάλογες επιπτώσεις.